訪葉靈淵
作者：于石
朝代：宋

paragraphs: 細路如蛇盤，山根復山巔。
振衣上千仞，頓覺天地寬。
四山朗開豁，斜陽淡平川。
溪淺不可舟，橋斷衣可搴。
依依桑柘村，翳翳井里烟。
老翁古柳樞，扶杖白垂肩。
問途入深巷，蒲柳隠敗垣。
忽得幽人居，一室靜且安。
中有插架書，外有負郭田。
種秫可釀酒，枕書時醉眠。
自言居家好，笑我行路難。
欲分清溪尾，著我屋數椽。
踏月兩相過，亦足陶情歡。
子雖愛我厚，我亦愧子言。
天涯倦遊客，豈不懷故山。
抱薪煮白石，岸巾曝晴簷。
興來或杖履，松陰弄潺湲。
如此豈不樂，胡爲復盤桓。
泠然御風去，月暮孤雲寒。